Gr. 8-leerder sterf toe bus omslaanGideon Miller. Foto: Facebook ŉ Gr. 8-leerder van HTS Middelburg is Sondagmiddag dood toe ŉ bus op die R555 naby Laersdrif op die grens van Limpopo en Mpumalanga omgeslaan het. Hendrik Swanepoel, adjunkhoof van HTS Middelburg, het Gideon Miller se dood aan Maroela Media bevestig. Volgens Swanepoel weet hy nie presies hoe die ongeluk gebeur het en of Gideon onder die omgeslaande bus beland het soos plaaslike media berig nie. “Gideon was die naweek in Steelpoort en was op pad terug na Middelburg waar hy in die koshuis is,” sê hy. “Dit was nie ŉ skoolbus nie. Dit is ŉ bus wat deur die myn gebruik word om kinders wat op kosskool is van Steelpoort af Middelburg toe te neem. Daar was dus ŉ klompie van ons leerders in die bus, maar ook leerders van ander skole.” Die ongelukstoneel. Foto: Facebook via Specialized Investigation PSTT Swanepoel sê van die leerders is in die ongeluk beseer en sommige van hulle is na ‘n hospitaal geneem. Hy kon egter nie bevestig hoeveel beseerdes daar is of hoeveel van die beseerdes HTS Middelburg-leerders is nie. Volgens Swanepoel is daar berading beskikbaar gestel aan Gideon se vriende en enige ander leerders wat dit nodig het. Hy kon nie teen Maandagoggend bevestig of ŉ gedenkdiens vir Gideon by die skool gehou sal word nie. “Ons beleid by die skool is om te wag vir die ouers om hulle wense aan ons bekend te maak en dan aan hul versoek te voldoen. Gideon se ouers was vanoggend by ons skoolhoof om met hom te gesels,” sê hy. Die provinsiale polisiewoordvoerder in Mpumalanga het Maroela Media na die SAPD in Limpopo verwys aangesien die ongeluk aan Limpopo se kant van die grens gebeur het. Die provinsiale polisiewoordvoerder in Limpopo het egter navrae na die departement van vervoer verwys. Matome Moremi, woordvoerder van die provinsiale departement van vervoer, sê die bestuurder het beheer oor die bus verloor en die voertuig het omgeslaan. Daar was nie ŉ ander voertuig in die ongeluk betrokke nie. “’n 13-jarige seun is dood en 13 ander mense het geringe beserings opgedoen,” sê Moremi.